ઉપા.શ્રી ભુવનચંદ્રજી મ.ના ત્રીજા પરિમાણનો પરિચય ‘અનુસંધાન’માં તેમના દ્વારા લખાતી ગ્રંથ સમીક્ષા દ્વારા થયો. પ્રાચીન હસ્તપ્રતોના પાઠને નિર્ધારણ કરવા એ કઠિન કાર્ય છે. સમીક્ષિત સંપાદન માટે બહુ મોટી સજ્જતા જોઈએ. લિપિ, ભાષા, હસ્તપ્રતોની લખાણ પદ્ધતિ, વિષય, તત્કાલીન સમાજ, ઈતિહાસ, જેવા વિષયોનું ઉંડું જ્ઞાન જોઈએ. પૂ.ઉપા.મ. પાસે એવી સજ્જતા છે. તેઓ ઝીણવટપૂર્વક પાઠને તપાસી શકે છે અને સુધારી શકે છે. એટલું જ નહીં તેમનું જ્ઞાન નક્કર છે એટલે તેઓ આત્મવિશ્વાસ સાથે તટસ્થ અને તથ્યપરક સમીક્ષા કરી શકે છે. તેમની સમીક્ષાઓ સ્પષ્ટ હોય છે. પૂ.આ.શ્રી વિ.શીલચંદ્ર સૂ.મ. તેમના પરમ મિત્ર છે. તેમના જ મુખપત્રમાં તેમના શિષ્યપરિવારે સંપાદન કરેલા પુસ્તકમાં તેઓ ભૂલ બતાવી શકે છે. (અને હા, પૂ.આચાર્યભગવંત તે છાપે પણ છે) આજકાલ આવી સમીક્ષાઓ થતી નથી.